Persoonlike veiligheid ná die onluste: Kenners gee raad - Jou Gesin | Solidariteit WêreldJou Gesin | Solidariteit Wêreld
Tuis › Artikels › Persoonlike veiligheid ná die onluste: Kenners gee raad
Die onlangse onluste en plundering in KwaZulu-Natal en Gauteng het weer die soeklig gewerp op die kwessie van veiligheid en, meer spesifiek, persoonlike veiligheid.
Baie mense is met rede bang dat dit weer kan opflikker en dat residensiële gebiede en eiendom die volgende teiken kan wees. 'n Natuurlike uitvloeisel ná die onluste is ook dat algemene misdaad, binne die bestaande konteks van onder meer hoë werkloosheid en opportunisme, nog verder kan toeneem.
Die polisie bied skrale hoop en burgerlikes moes grootliks slag bied teen opstokers en plunderaars. En dit het gewerk om die gety te draai – danksy wapens en vinnige en dapper optrede. Vorentoe is dit belangrik dat elkeen van ons as indiwidue en in gemeenskapsverband soveel moontlik doen om ons eiendom en lewens so weerbaar en veilig moontlik te maak.
Marnus Kamfer, regs- en risikobestuurder by AfriForum se gemeenskapsveiligheid-afdeling, sê ons moet eerstens onsself bewapen binne die raamwerk van die wet. "Dra die wapen aan jou persoon, weet hoe om dit doeltreffend aan te wend en maak seker jy weet wanneer om dit aan te wend. Oefen, oefen, oefen.
"Maak jou gesin gewoond aan wapens. Laat hulle van tyd tot tyd saam met jou gaan oefen en maak seker dat hulle gemaklik is met die wapen, dit respekteer en weet wanneer om dit gebruik. Stel gebeurlikheidsbeplanning saam vir jou huis en oefen scenario's met jou gesin."
In die algemeen, bevel hy aan, moet ons meer paraat wees. "Wees bewus van wat rondom jou aangaan op enige gegewe tydstip. Oefen om meer oplettend te wees. 'n Selfoon meng in met hierdie oefening! Wees bedag daarop en moedig jou gesin aan om jou voorbeeld in dié verband te volg. Observasie-oefeninge in die kar kan selfs dien as 'n lekker speletjie wat vermaak op die pad bied en terselfdertyd jou gesin se weerbaarheid verhoog."
Om voorkoming 'n hupstoot te gee, sluit by 'n buurtwag aan. "Dit verbeter jou gevoel vir gemeenskapsveiligheid en skerp sommer gelyktydig jou eie, jou gesin en jou gemeenskap se veiligheid op," sê Kamfer.
Thomas van Dalen, nasionale opleidingsbestuurder by AfriForum Gemeenskapsveiligheid, stem saam en beveel aan dat jy ook by jou woning verseker dat die heining diensbaar is. "Inspekteer dit gereeld vir moontlike gate. Hou dit vry van struike en bosse waarin misdadigers kan wegkruip. Indien daar bome naby die heining geplant is, moet daar geen takke oor jou heining hang nie.
"Maak gebruik van 'n elektroniese motorhek. Wanneer jy die hek nader, verseker dat daar geen verdagte persone naby jou woning ronddwaal nie, alvorens jy die hek oopmaak. Maak die hek oop wanneer jy alreeds 'n afstand daarvan is, sodat jy direk kan inry wanneer jy by die hek kom."
Voorts sê Van Dalen dat infrarooi laserstrale buite die huis om die alarm te aktiveer, beter is as 'n stelsel binne-in jou huis. "Sorg dat die alarmstelsel aan 'n sekuriteitsmaatskappy met 'n reaksievermoë gekoppel is. Koppel skerp ligte aan jou alarmstelsel, wat outomaties aanskakel sodra die alarm geaktiveer word. Die ligte moet jou woning se erf belig, en nie jou woning nie."
Veiligheidskenner en hoof van gemeenskapsveiligheid by Safe Citizen, Ian Cameron, skryf op Firearms.co.za dat wetsgehoorsame burgers in die nadraai van die onluste permanente wettige gemeenskapstrukture moet vestig en bevorder om die weg vir veiliger gemeenskappe te baan. Hy stel dit onomwonde dat die polisie nie in staat is om wet en orde te herstel nie en gee verskeie wenke aan die publiek om hul veiligheid te verseker.
Maak eerstens seker dat jy die nodige noodnommer byderhand het, byvoorbeeld dié van jou plaaslike veiligheidstrukture soos buurt- en plaaswagte, asook gemeenskappolisiëringsforums (GPF's). Sluit ook by hulle aan en bly in gereelde kontak met jou bure. Indien jy oor 'n vuurwapen beskik, dra dit aan jou en maak seker jy voldoen aan al die wetlike vereistes. Vermy dit om onnodig te reis en indien jy moet reis, vermy plekke met puin, versperrings en strukture wat brand.
Ian Cameron, 16 July 2021, "How to safeguard your community and family in South Africa", https://firearms.co.za/opinion/how-to-safeguard-your-community-and-family-in-south-africa/?fbclid=IwAR0OVo4dFr5eORCzGDPaUZqv90ZxICVyw324w4DRsK7IKcW09DCFwlUC-zw.
Ian Cameron, 16 July 2021, "Community Mobilisation is Key to Safe Citizens", https://firearms.co.za/press-release/community-mobilisation-is-key-to-safe-citizens/?fbclid=IwAR3baBQpCBa8lbIqJDjrLzjthUxwvnINUp121P6o711LE-L75bV5WDcRdQg.